CELEX: 
Language: hr
Date: 2021-07-14 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2019/2152 Europskog parlamenta i Vijeća dodatnim utvrđivanjem pojedinosti statističkih informacija koje trebaju dostavljati porezna i carinska tijela i o izmjeni priloga V. i VI. te uredbe

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2019/2152 o europskim poslovnim statistikama (dalje u tekstu „Uredba o EPS-u”) uspostavljen je zajednički pravni okvir za razvoj, proizvodnju i diseminaciju europskih poslovnih statistika. 
            
            
               U prilozima V. i VI. Uredbi o EPS-u utvrđene su informacije o izvozu i uvozu robe koje porezna i carinska tijela u svakoj državi članici dostavljaju nacionalnim statističkim tijelima u statističke svrhe.
            
            
               Člankom 5. stavcima 2. i 3. Uredbe o EPS-u Komisiji se dodjeljuje ovlast za donošenje delegiranih akata kojima se dopunjuju ili mijenjaju pravne odredbe Uredbe o EPS-u o priopćavanju informacija od strane poreznih i carinskih tijela.
            
            
               2.SAVJETOVANJA PRIJE DONOŠENJA AKTA
            
            
               Komisija je u okviru pripreme ovog delegiranog akta provela savjetovanja s dionicima.
            
            
               Komisija je provela savjetovanja s nacionalnim stručnjacima, a posebno s Upravljačkom skupinom za statistiku o međunarodnoj trgovini robom u ožujku 2021. Savjetovala se i sa stručnom skupinom „Nacionalni zavodi za statistiku u europskom statističkom sustavu”.
            
            
               Komisija je o savjetovanjima propisno obavještavala Europski parlament i Vijeće.
            
            
               3.PRAVNI ELEMENTI DELEGIRANOG AKTA
            
            
               Svrha je ovog delegiranog akta dopuniti Uredbu o EPS-u dodatnim utvrđivanjem pojedinosti statističkih informacija o izvozu i uvozu robe koje porezna i carinska tijela u svakoj državi članici dostavljaju nadležnim nacionalnim statističkim tijelima.
            
            
               Osim toga, delegiranim aktom mijenjaju se prilozi V. i VI. Uredbe o EPS-u. Izmjenom Priloga V. osigurava se da porezna tijela nacionalnim statističkim tijelima dostavljaju informacije o prodaji robe na daljinu unutar Zajednice. Izmjenom Priloga VI. osigurava se da porezna tijela dostavljaju informacije o primijenjenim carinskim pojednostavnjenjima i o uključenim trgovinskim subjektima. Delegiranim aktom osigurava se i da carinska tijela u okviru centraliziranog carinjenja dostavljaju podatke nadležnim nacionalnim statističkim tijelima u državi članici u kojoj se roba nalazi.
            
            
               Delegirani akt ne utječe na proračun EU-a.
            
            
               Odnosi se na pitanje povezano s Europskim gospodarskim prostorom (EGP), stoga bi se njegova primjena trebala proširiti na EGP.
            
            
               DELEGIRANA UREDBA KOMISIJE (EU) …/...
            
            
               оd 14.7.2021.
            
            
               o dopuni Uredbe (EU) 2019/2152 Europskog parlamenta i Vijeća dodatnim utvrđivanjem pojedinosti statističkih informacija koje trebaju dostavljati porezna i carinska tijela i o izmjeni priloga V. i VI. te uredbe
               
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2019/2152 Europskog parlamenta i Vijeća o europskim poslovnim statistikama i stavljanju izvan snage deset pravnih akata u području poslovnih statistika
                  1
               , a osobito njezin članak 5. stavke 2. i 3.
            
            
               budući da:
            
            
               (1)U prilozima V. i VI. Uredbi (EU) 2019/2152 utvrđene su informacije o izvozu i uvozu robe koje porezna i carinska tijela u svakoj državi članici dostavljaju nadležnim nacionalnim statističkim tijelima u statističke svrhe.
            
            
               (2)Trebalo bi dodatno utvrditi pojedinosti statističkih informacija o izvozu i uvozu robe koje porezna i carinska tijela u svakoj državi članici dostavljaju nadležnim nacionalnim statističkim tijelima i koje su navedene u prilozima V. i VI. Uredbi (EU) 2019/2152.
            
            
               (3)Kako bi se osiguralo da informacije koje porezna tijela dostavljaju nacionalnim statističkim tijelima u statističke svrhe sadržavaju informacije o prodaji robe na daljinu unutar zajednice, potrebno je izmijeniti Prilog V. Uredbi (EU) 2019/2152.
            
            
               (4)Potrebno je izmijeniti Prilog VI. Uredbi (EU) 2019/2152 kako bi se osiguralo da se u okviru centraliziranog carinjenja u skladu s člankom 179. Uredbe (EU) br. 952/2013 Europskog parlamenta i Vijeća
                  2
               , kad je uključeno više od jedne države članice, obveza carinskih tijela da nacionalnim statističkim tijelima dostavljaju podatke o carinskim deklaracijama odnosi i na državu članicu u kojoj se roba nalazi.
            
            
               (5)Prilog VI. Uredbi (EU) 2019/2152 također treba izmijeniti kako bi nacionalna statistička tijela od carinskih tijela primala informacije o primijenjenim carinskim pojednostavnjenjima i o uključenim trgovinskim subjektima.
            
            
               (6)Priloge V. i VI. Uredbi (EU) 2019/2152 trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               Predmet
            
            
               Ovom se Delegiranom uredbom dodatno utvrđuju pojedinosti statističkih informacija o izvozu i uvozu robe koje porezna i carinska tijela u svakoj državi članici dostavljaju nadležnim nacionalnim statističkim tijelima.
            
            
               Članak 2.
            
            
               Informacije iz prijava PDV-a
            
            
            
               Informacije iz prijava poreza na dodanu vrijednost (PDV) o poreznim obveznicima ili pravnim osobama koje nisu porezni obveznici, kako je navedeno u točki (a) Priloga V. Uredbi (EU) 2019/2152, uključuju barem sljedeće:
            
            
               (a)puno ime poreznog obveznika ili puni naziv pravne osobe koja nije porezni obveznik;
            
            
               (b)punu adresu, uključujući poštanski broj;
            
            
               (c)identifikacijski broj koji je toj osobi dodijeljen u skladu s člankom 214. Direktive Vijeća 2006/112/EZ
                  3
               ;
            
         
         
            
               (d)za svakog poreznog obveznika ili pravnu osobu koja nije porezni obveznik:
            
            
               i.oporezivi iznos isporuka i stjecanja robe unutar Unije koji se u skladu s člankom 251. točkama (a) i (c) Direktive 2006/112/EZ naplaćuje na temelju prijava PDV-a;
            
            
               ii.porezno razdoblje.
            
            
               Članak 3.
            
            
               Informacije iz rekapitulacijskih izvješća
            
            
               1.Informacije o isporukama unutar Unije prikupljene iz rekapitulacijskih izvješća, kako je navedeno u točki (b) Priloga V. Uredbi (EU) 2019/2152, uključuju barem sljedeće:
            
            
               (a)porezno razdoblje;
            
            
               (b)identifikacijski broj za PDV svakog domaćeg isporučitelja;
            
            
               (c)identifikacijski broj za PDV kupca iz partnerske države članice;
            
            
               (d)oporezivi iznos između svakog domaćeg isporučitelja i kupca u državi članici partneru;
            
            
               (e)identifikacijske podatke naknadnih isporuka.
            
            
               2.Informacije o stjecanjima unutar Unije koje su priopćile sve druge države članice, kako je navedeno u točki (c) Priloga V. Uredbi (EU) 2019/2152, uključuju barem sljedeće:
            
            
               (a)porezno razdoblje;
            
            
               (b)identifikacijski broj za PDV svakog domaćeg kupca;
            
            
               (c)ukupni oporezivi iznos po domaćem kupcu, agregiran po državi članici partneru.
            
            
               Članak 4.
            
            
               Informacije o carinskim deklaracijama
            
            
               Informacije iz točke (c) Priloga VI. Uredbi (EU) 2019/2152 uključuju sve informacije koje nacionalno statističko tijelo zatraži za izradu europskih statistika o međunarodnoj trgovini robom te uključuju barem informacije utvrđene u Prilogu I. ovoj Uredbi. 
            
            
               Članak 5.
            
            
               Izmjena Uredbe (EU) 2019/2152
            
         
         
            
               Prilozi V. i VI. Uredbi (EU) 2019/2152 zamjenjuju se tekstom u Prilogu II. ovoj Uredbi. 
            
            
            
               Članak 6.
            
            
               Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 1. siječnja 2022.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 14.7.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 327, 17.12.2019., str. 1. 
               
               
                  
                     (2)
                  
                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.). 
               
               
                  
                     (3)
                  
                        Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
                        
               
            
      
    ---documentbreak--- 
      
         
         
            
               PRILOG I. 
            
            
            
            
               
                  1. Opće informacije
                        
               
               
                  1.1. Vrsta deklaracije
                        
               
               
                  1.2. Vrsta dodatne deklaracije
                        
               
               
                  1.3. Postupak 
               
               
                  1.4. Dodatni postupci
               
               
                  1.5. Datum prihvaćanja carinske deklaracije
                        
               
               
                  2. Odobrenja
                        
               
               
                  2.1. U slučaju centraliziranog carinjenja, kad je uključeno više od jedne države članice: broj odobrenja za centralizirano carinjenje
               
               
                  3. Strane
                        
               
               
                  3.1. Identifikacijski broj izvoznika
                        
               
               
                  3.2. Identifikacijski broj uvoznika
                        
               
               
                  3.3. Identifikacijski broj kupca
                        
               
               
                  3.4. Identifikacijski broj primatelja1 
               
               
                  4. Podaci o carinskoj vrijednosti/davanja
                        
               
               
                  4.1. Valuta računa
                        
               
               
                  4.2. Povlastica (povlašteni tretman koji primjenjuju carinska tijela)
               
            
         
         
            
               
                  5. Zemlje
                        
               
               
                  5.1. Oznaka zemlje odredišta
                        
               
               
                  5.2. Oznaka zemlje otpreme/izvoza
                        
               
               
                  5.3. Oznaka zemlje podrijetla
                        
               
               
                  5.4. Oznaka zemlje povlaštenog podrijetla
                        
               
               
                  5.5. U slučaju centraliziranog carinjenja: oznaka carinskog ureda podnošenja ili oznaka države članice u kojoj se roba podnosi carini
               
               
                  6. Prepoznavanje robe
                        
               
               
                  6.1. Neto masa (kg)
                        
               
               
                  6.2. Dopunske mjerne jedinice
                        
               
               
                  6.3. Oznaka robe – oznaka kombinirane nomenklature
                        
               
               
                  6.4. Oznaka robe – oznaka TARIC
                        
               
               
                  6.5. Oznaka robe HS6, ako oznake kombinirane nomenklature ili TARIC nisu dostupne
               
               
                  7. Informacije o prijevozu
                        
               
               
                  7.1. Kontejner
                        
               
               
                  7.2. Način prijevoza na granici
                        
               
               
                  7.3. Način prijevoza u unutrašnjosti
                        
               
               
                  8. Statistički podaci
                        
               
               
                  8.1. Vrsta transakcije
                        
               
               
                  8.2. Statistička vrijednost
               
            
            
               1 Samo za zahtjeve u pogledu carinskih podataka iz Uredbe (EU) 2016/341
                  1
               .
            
         
         
            
               
            
               PRILOG II.
            
            
            
               „PRILOG V. 
            
            
               Informacije koje odgovorna porezna tijela u svakoj državi članici trebaju dostaviti nacionalnom statističkom tijelu iz članka 5. stavka 2.: 
            
            
               (a)informacije iz prijava PDV-a o poreznim obveznicima ili pravnim osobama koje nisu porezni obveznici, koji su za dotično razdoblje prijavili isporuke robe unutar Unije u skladu s člankom 251. točkom (a) Direktive Vijeća 2006/112/EZ ili stjecanje robe unutar Unije u skladu s člankom 251. točkom (c) te direktive; 
            
            
               (b)informacije iz rekapitulacijskih izvješća o isporukama unutar Unije prikupljene iz rekapitulacijskih izvješća o PDV-u u skladu s člancima 264. i 265. Direktive 2006/112/EZ; 
            
            
               (c)informacije o stjecanjima unutar Unije koje su priopćile sve druge države članice u skladu s člankom 21. stavkom 2. Uredbe Vijeća (EU) br. 904/2010
                  2
               ;
            
            
               (d)informacije iz prijava PDV-a o poreznim obveznicima koji nemaju poslovni nastan u državi članici potrošnje i primjenjuju poseban program predviđen u glavi XII. poglavlju 6. odjeljku 3. Direktive 2006/112/EZ a za dotično razdoblje prijavili su isporuke robe u okviru tog programa u skladu s člankom 369.g te direktive;
            
            
               (e)informacije o isporukama robe povezanima s posebnim programom predviđenim u glavi XII. poglavlju 6. odjeljku 3. Direktive Vijeća 2006/112/EZ koje su priopćile sve druge države članice u skladu s člankom 21. stavkom 1. Uredbe (EU) br. 904/2010.
            
            
            
                  PRILOG VI. 
            
            
               Informacije koje odgovorna carinska tijela u svakoj državi članici trebaju dostaviti nacionalnom statističkom tijelu iz članka 5. stavka 3.: 
            
            
               (a)informacije za identifikaciju osobe koja unutar Unije izvozi i uvozi robu obuhvaćenu carinskim postupcima unutarnje proizvodnje;
            
            
               (b)registracijski i identifikacijski podaci o gospodarskim subjektima predviđeni u skladu s carinskim odredbama Unije, koji su dostupni u elektroničkom sustavu u vezi s EORI brojem iz članka 7. Provedbene uredbe Komisije (EU) 2015/2447
                  3
               ;
            
            
               (c)evidencije o uvozu i izvozu iz carinskih deklaracija koje su prihvatila nacionalna carinska tijela ili koje su bile predmet odluka tih tijela i:
            
            
               i.koje su podnesene tim tijelima; ili
            
            
               ii.za koje im je u skladu s člankom 225. Provedbene uredbe (EU) 2015/2447 stavljena na raspolaganje dopunska deklaracija kojoj mogu izravno elektronički pristupiti u sustavu korisnika odobrenja; ili
            
            
               iii.koje su ta tijela primila u okviru primjene članka 179. Uredbe (EU) 952/2013.
            
            
               (d)informacije o primijenjenim postupcima, pojednostavnjenjima ili odobrenjima izdanima trgovinskim subjektima i informacije za identifikaciju tih subjekata.
            
         
         
            
               ”
            
         
         
            
                  
                     (1)
                  
                        Delegirana uredba Komisije (EU) 2016/341 оd 17. prosinca 2015. o dopuni Uredbe (EU) br. 952/2013 Europskog parlamenta i Vijeća u pogledu prijelaznih pravila za određene odredbe Carinskog zakonika Unije dok odgovarajući elektronički sustavi još nisu operativni te o izmjeni Delegirane uredbe Komisije (EU) 2015/2446 (SL L 69, 15.3.2016., str. 1.).
               
               
                  
                     (2)
                  
                        Uredba Vijeća (EU) br. 904/2010 od 7. listopada 2010. o administrativnoj suradnji i suzbijanju prijevare u području poreza na dodanu vrijednost (SL L 268, 12.10.2010., str. 1.).
                        
               
               
                  
                     (3)
                  
                        Provedbena uredba Komisije (EU) 2015/2447 od 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).